Օրեր անց Սերգեյ Լավրովը նոր մեղադրանքներ ներկայացրեց Թուրքիային. «Մենք, բնականաբար, երկար ժամանակ իմացել ենք, որ թուրքական տարածքն օգտագործվում է ԻՊ-ի հետ կոմերցիոն գործողությունների, Սիրիա զենք և ահաբեկիչներ տեղափոխելու, Թուրքիայում ծայրահեղականներին ու զինյալներին բուժվելու, հանգստանալու համար, որպեսզի նրանց ոչ միայն Սիրիայում, այլև Հյուսիսային Կովկասում վերստին ընձեռնվի ռազմական գործողություններ նախապատրաստելու հնարավորություն։ Մենք թուրք գործընկերներին վաղուց առաջարկել ենք ինչ-որ բան ձեռնարկել այդ ուղղությամբ, սակայն ապարդյուն։ Ավելին, մեր ինքնաթիռը խոցելու որոշմամբ Թուրքիան ցույց տվեց, որ, ըստ էության, աջակցում է ահաբեկիչներին»[53]։ 2016թ. մայիսին էլ Լավրովը հայտարարեց, որ Թուրքիայի ղեկավարությունը ոչ միայն ոչինչ չի ձեռնարկել ահաբեկիչների հետ նավթային մաքսանենգ բիզնեսը կանխելու համար, այլև «ձեռքերն է տաքացրել» ահաբեկիչների հետ նավթային բիզնեսով[54]։